[Innocentius Episcopus servus servorum Dei dilecto filio Abbati Cluniacensi, salutem et Apostolicam benedictionem. Cum, sicut nobis exponere curavisti, fuerit per Apostolicæ sedis providentiam, quæ libenter præcavere dispendiis Cluniacensis Ordinis consuevit, prohibitum et statutum, ne ordinis ejusdem Priores absque Patris Abbatis, vel Patris Prioris consilio et assensu concedant aliquibus pensionem, seu præbendam etiam Monachalem; quidam Priores et conventus Ecclesiarum immediatè Cluniacensi Monasterio subjectarum, absque tuo et tuorum prædecessorum assensu quibusdam Clericis et Laicis pensiones et præbendas hujusmodi concesserunt, contra inhibitiones et statuta prædicta temerè veniendo, in Ecclesiarum ipsarum non modicam læsionem. Quare nobis humiliter supplicasti ut, cum Ecclesiæ ipsæ debitorum onere sint gravatæ, in hac parte indemnitati ipsarum providere misericorditer curaremus. Tuæ itaque devotionis precibus inclinati, quod dictarum Ecclesiarum Priores et Conventus ad solutionem pensionum et præbendarum, contra inhibitionem præfatam de cætero compelli non possint auctoritate præsentium indulgemus. Nulli ergo, etc. Datum Lugduni VIII. Kalendas Septembris, Pontificatus nostri anno III.]